SENA มั่นใจรายได้ปีนี้ทำนิวไฮ หลังครึ่งปีแรกมียอดโอนแล้วกว่า 2.5 พันลบ.
SENA มั่นใจรายได้ปีนี้ทำนิวไฮ โดยตั้งเป้ารายได้รวม 3.5 พันลบ.-ยอดขาย 4.5 พันลบ. หลัง H1/59 มียอดโอนแล้วกว่า 2.5 พันลบ. แถมตุน Backlog กว่า 2.4 พันลบ.
11 ส.ค. 2559

นางเกษรา ธัญลักษณ์ภาคย์ รองประธานเจ้าหน้าที่บริหาร บริษัท เสนาดีเวลลอปเม้นท์ จำกัด (มหาชน) หรือ SENA กล่าวว่า แนวโน้มผลการดำเนินงานในช่วงครึ่งปีหลังของปี 59 ยังคงเติบโตอย่างต่อเนื่อง คาดว่ารายได้ปีนี้จะทำสถิติสูงสุดเป็นประวัติการณ์ โดยบริษัทตั้งเป้าหมายรายได้รวม 3,500 ล้านบาท และยอดขายอยู่ที่ 4,500 ล้านบาท ซึ่งในช่วงครึ่งปีแรก มียอดโอนเข้ามาแล้วกว่า 2,500 ล้านบาท และยังมียอดขายรอรับรู้รายได้ (Backlog) อีกกว่า 2,400 ล้านบาท  ซึ่งจะเป็นยอดที่รอรับรู้รายได้ในครึ่งปีหลังประมาณ 1,000 ล้านบาท อีกทั้งบริษัทมีแผนเปิดโครงการใหม่อย่างต่อเนื่องในครึ่งปีหลังเพื่อสะสมยอดขายรอโอนสำหรับปี 60
ทั้งนี้ โครงการใหม่ในปี 59 มีจำนวน 7 โครงการ มูลค่ารวมกว่า 4,670 ล้านบาท แบ่งเป็นโครงการแนวราบ 1,980 ล้านบาท คอนโดมิเนียม 2,690 ล้านบาท ในช่วงครึ่งปีแรกบริษัทได้เปิดแล้ว 2 โครงการ คือโครงการ SENA Ville บรมราชชนนี – สาย 5  มูลค่าโครงการ 880 ล้านบาท และโครงการ SENA Park Ville รามอินทรา-วงแหวน เฟส 1 มูลค่าโครงการ 1,100 ล้านบาท
พร้อมเปิดอีก 5 โครงการอย่างต่อเนื่องในครึ่งปีหลัง โดยเมื่อเดือน ก.ค.ที่ผ่านมาได้เปิด The Kith Plus สุขุมวิท 113 มูลค่าโครงการ  550  ล้านบาท ซึ่งได้รับผลตอบรับดีมาก มียอดจองเกือบ 70% ในช่วง Presale และบริษัทจะทยอยเปิดโครงการที่เหลืออีก 4 โครงการ ซึ่งประกอบด้วย  The Niche Mono บางนา เฟส 3 มูลค่าโครงการ 160 ล้านบาท  The Niche ID พระราม 2 เฟส2 มูลค่าโครงการ 540 ล้านบาท The Kith Lite บางกะดี เฟส2 มูลค่าโครงการ 310 ล้านบาท และ  The Niche Mono สุขุมวิท 50 มูลค่าโครงการ 1,130 ล้านบาท
สำหรับผลการดำเนินงานในไตรมาส 2/59 บริษัทมีรายได้รวม 1,655 ล้านบาท เพิ่มขึ้น 1,177 ล้านบาท หรือเพิ่มขึ้น 247% เมื่อเทียบกับช่วงเดียวกันของปีก่อนมีรายได้รวม 477 ล้านบาท และมีกำไรสุทธิ 403 ล้านบาท เพิ่มขึ้น 368 ล้านบาท หรือเพิ่มขึ้น 1,041% เมื่อเทียบกับช่วงเดียวกันของปีก่อนมีกำไรสุทธิ 35 ล้านบาท
ส่วนงวดครึ่งแรกของปี 59 มีรายได้รวม 2,521 ล้านบาท เพิ่มขึ้น 1,539 ล้านบาท หรือ 157% เมื่อเทียบกับช่วงเดียวกันของปีก่อนมีรายได้รวม 982 ล้านบาท มีกำไรสุทธิ 555 ล้านบาท เพิ่มขึ้น 444 ล้านบาท หรือเพิ่มขึ้น 400 % เมื่อเทียบกับช่วงเดียวกันของปีก่อนมีกำไรสุทธิ 111 ล้านบาท 
“รายได้และกำไรในครึ่งปีแรกของปีนี้ ที่ทำสถิติสูงสุดเป็นประวัติการณ์ ได้รับอานิสงส์จากโครงการ เดอะนิชโมโนรัชวิภาและมาตรการลดหย่อนค่าธรรมเนียมการโอน และค่าจดจำนองของรัฐบาลในช่วงที่ผ่านมา ที่ช่วยกระตุ้นกำลังซื้ออสังหาฯในช่วงปลายปีที่ผ่านมาต่อเนื่องจนถึงในช่วงต้นไตรมาส 2/59″นางเกษรา กล่าว